Den danske medaljehøst sender Danmark i toppen over de mest succesfulde lande ved OL målt på medaljer per indbygger.

Den danske medaljehøst ved OL i Rio har på mange måder været historisk. Ikke siden legene i London i 1948 har Danmark hentet så mange medaljer, som det er tilfældet i Rio.

Efter søndagens guldmedaljer til det danske herrelandshold i håndbold er den samlede danske høst ved OL oppe på 15 medaljer. 2 af guld, seks af sølv og syv af bronze.

Casper U. Mortensen og Morten Olsen efter sejren over Frankrig. Foto: FRANCK FIFE / Scanpix Denmark

Kigger man på den samlede liste over medaljehøsten ved OL, er Danmark ikke højt på listen. Naturligvis fordi vi blot er 5,5 millioner indbyggere, og har sendt et mindre hold atleter til OL end lande som USA, Storbritannien og Kina.

Derfor har vi lavet en liste, hvor vi regner ud, hvor mange medaljer der går pr. million indbyggere hos OL-landene, og her får man hurtigt øje på det danske flag.

Faktisk er vi ifølge listen det femtebedste land i verden - og det bedste af alle europæiske lande.